বিশ্বব্যাঙ্ক এই ঋণ দেয় গ্রাম পঞ্চায়েগুলির সশক্তিকরণ বা ‘আইএসজিপি’ প্রকল্পে। অর্থাৎ, ওই টাকায় পঞ্চায়েতগুলি হাট-বাজার-সাইকেল স্ট্যান্ড তৈরির মতো সম্পদ সৃষ্টি এবং রাস্তাঘাট তৈরির মতো পরিকাঠামোগত উন্নয়ন ঘটাতে পারবে। রাজ্যের পঞ্চায়েত ও গ্রামোন্নয়ন দফতর সূত্রে জানা গিয়েছে, প্রথম পর্যায়ের কাজে সন্তুষ্ট হয়ে বিশ্বব্যাঙ্ক ফের ঋণের জন্য রাজ্য সরকারকে আবেদন করতে বলে। সেই আবেদনের ভিত্তিতেই দ্বিতীয় পর্যায়ের ঋণ মঞ্জুর করেছে বিশ্বব্যাঙ্ক। যে টাকা পাওয়া যাবে তাতে কাজ চলবে ২০১৬-২০২১ সাল পর্যন্ত। টাকা দেওয়া হবে দু’টি ভাগে। যে ১০০০টি পঞ্চায়েত প্রথম পর্যায়ে (২০১০-২০১৫) ঋণ পেয়েছে, তাদের চলতি বছরের জুন মাস পর্যন্ত টাকা দেওয়া হবে। কারণ, ওই সব পঞ্চায়েতের প্রথম পর্যায়ের মেয়াদ ২০১৫ সালের ডিসেম্বর মাসে শেষ হয়ে গেলেও তা এ বছরের জুন পর্যন্ত বাড়ানো হয়েছে। তার পরে অবশ্য ওই পঞ্চায়েতগুলি আইএসজিপি প্রকল্পের টাকা পাবে না। পরবর্তী পাঁচ বছর ধরে টাকা পাবে যে ২৫০০ পঞ্চায়েত প্রথম পর্যায়ের টাকা পায়নি, তারাই। তবে, টাকা না পেলেও বিশ্বব্যাঙ্কের তরফ থেকে পরবর্তী পাঁচ বছর বিনামূল্যে প্রথম পর্যায়ের ১০০০ পঞ্চায়েতকে প্রশিক্ষণ দেওয়া হবে। রাজ্যের পঞ্চায়েত ও গ্রামোন্নয়ন দফতরের মন্ত্রী সুব্রত মুখোপাধ্যায় জানিয়েছেন, বিশ্বব্যাঙ্কের ঋণ পাওয়ার বিষয়টি চূড়ান্ত হয়েছে। কেন্দ্র সরকার, বিশ্বব্যাঙ্ক এবং রাজ্যের পঞ্চায়েত ও গ্রামোন্নয়ন দফতরের মধ্যে ত্রিপাক্ষিক চুক্তি স্বাক্ষরিত হবে। তারপরেই প্রকল্পটি চালু হয়ে যাবে। উন্নয়নে ঝাঁপিয়ে পড়তে হবে। আইএসজিপি প্রকল্পে বিশ্বব্যাঙ্কের ঋণ পাওয়ার নিয়ম হল— প্রস্তাবটিতে রাজ্য অর্থ দফতরের সবুজ সঙ্কেত লাগে। তারপরে প্রস্তাবটি যায় কেন্দ্রীয় অর্থ দফতরের কাছে। তারাই ঋণের প্রস্তাবটি পাঠায় বিশ্বব্যাঙ্কে। তবে, দ্বিতীয় পর্যায়ে ঋণ পাওয়া নিয়ে পঞ্চায়েত ও গ্রামোন্নয়ন দফতর এবং রাজ্য অর্থ দফতরের মধ্যে মতবিরোধ দেখা দিয়েছিল বলে নবান্ন সূত্রের খবর। তার ফলে প্রায় দু’বছর ধরে প্রকল্পটি চূড়ান্ত হয়নি। পঞ্চায়েত ও গ্রামোন্নয়ন দফতর সূত্রের খবর, প্রায় দু’বছর আগে সব নিয়ম মেনেই কেন্দ্রীয় অর্থ দফতরের মাধ্যমে বিশ্বব্যাঙ্কের কাছে ঋণের আবেদন করা হয়। কিন্তু কেন্দ্র প্রকল্পটিতে অনুমোদন দিতে রাজি হয়নি। ফলে, ঋণের আবেদন বিশ্বব্যাঙ্ক পর্যন্ত পৌঁছয়নি। রাজ্যের পঞ্চায়েতমন্ত্রী একাধিকবার দিল্লি গিয়ে কেন্দ্র সরকারের সঙ্গে কথা বলেন। তারপরে অবশ্য ঋণের প্রস্তাবটি বিশ্বব্যাঙ্কের কাছে পাঠানো হয়। এই টালবাহানার কারণ হিসাবে রাজ্যের অর্থ দফতরকেই দায়ী করেছে পঞ্চায়েত ও গ্রামোন্নয়ন দফতরের আধিকারিকদের একাংশ। তাঁরা জানান, অর্থ দফতর থেকে ঋণের প্রস্তাবটিতে সবুজ সঙ্কেত দেওয়া হলেও, স্পষ্ট করে তা যে পঞ্চায়েতগুলির উন্নয়নেই চাওয়া হচ্ছে— তা কিন্তু বলা হয়নি। অর্থ দফতর চায়নি পঞ্চায়েতগুলির উন্নয়নে বিশ্বব্যাঙ্ক ফের ঋণ দিক। তারা চেয়েছিল একবার যেহেতু পঞ্চায়েতগুলি এই ঋণ পেয়েছে তাই, দ্বিতীয় পর্যায়ের আর গ্রাম পঞ্চায়েতগুলির জন্য ঋণের দরকার নেই। বরং অন্য কোনও খাতে উন্নয়নের জন্য ঋণ চাওয়া হোক। বিষয়টি নিয়ে পঞ্চায়েতমন্ত্রীর সঙ্গে রাজ্য অর্থ দফতরের কর্তাদের সঙ্গে রীতিমতো টানাপড়েন চলে। শুধু তাই নয়, রাজ্য অর্থ দফতরের দেওয়া সবুজ সঙ্কেতের বয়ান সংশোধন করার ব্যাপারে কেন্দ্র সরকারও রাজ্য অর্থ দফতরকে চিঠি লেখে। শেষ পর্যন্ত অবশ্য ঋণ পাওয়ার ব্যাপারটি চূড়ান্ত হয়েছে।